**Στάδια δημιουργίας της περίληψης μέρους του κειμένου**

Ενδέχεται να ζητηθεί από τους μαθητές να δημιουργήσουν μια περίληψη ενός τμήματος του κειμένου. Το τμήμα αυτό συνήθως είναι δύο ή τρεις παράγραφοι με νοηματική συνάφεια μεταξύ τους. Το νέο περιληπτικό κείμενο που θα προκύψει δεν θα υπερβαίνει τις 50-60 λέξεις.

**Διαδικασία που ακολουθεί ο μαθητής για την περίληψη τμήματος του κειμένου:**

1) Προσεκτική ανάγνωση των παραγράφων και επισήμανση του ***νοηματικού τους κέντρου***. Το νοηματικό κέντρο θα τοποθετηθεί στην πρώτη περίοδο της περίληψης.

Τυπική φράση έναρξης: Στο απόσπασμα του κειμένου ο συγγραφέας πραγματεύεται…

2) Άντληση βασικών πληροφοριών-επιχειρημάτων του συγγραφέα από τις λεπτομέρειες της κάθε παραγράφου. Οι πληροφορίες που επιλέγονται οφείλουν να στηρίζουν το νοηματικό κέντρο της περίληψης.

3) Χρήση κατάλληλων διαρθρωτικών λέξεων, ώστε να διαφαίνονται οι νοηματικές σχέσεις που διέπουν το αρχικό κείμενο.

**Γενικοί κανόνες για τη σύνταξη οποιασδήποτε μορφής περίληψης**

• Αντί για τα ρήματα ***λέει*** και αναφέρει χρησιμοποιούμε εναλλακτικά:

1. αναλύει, εξετάζει, παραθέτει, παρουσιάζει, διατυπώνει

2. υποστηρίζει, δηλώνει, επισημαίνει, διαπιστώνει, εκτιμά

3. αναζητά, διερευνά, εμβαθύνει

4. τονίζει, υπογραμμίζει

5. προσθέτει, εξηγεί, ερμηνεύει

6. αντικρούει, αρνείται

7. αναγνωρίζει, προτείνει

8. συμπεραίνει, καταλήγει

• Αντί της ***παρατακτικής σύνδεσης*** διαδοχικών ρημάτων με υποκείμενο τον συγγραφέα μπορούμε:

1) Να χρησιμοποιήσουμε το σχήμα: μετοχή-ρήμα (π.χ. Διερευνώντας… επισημαίνει ότι…).

2) Να χρησιμοποιήσουμε προτάσεις όπως: *κατά την εκτίμησή του, σύμφωνα με την άποψή του, κατά τη γνώμη του.*

• Χρησιμοποιούμε *διαρθρωτικές λέξεις* λαμβάνοντας πάντα υπόψη το νόημα του αρχικού κειμένου (π.χ. αρχικά, επιπλέον, επίσης, ακόμα, επιπρόσθετα, από τη μια – από την άλλη, ωστόσο κ.λπ.)

**Τα απαγορευτικά μιας περίληψης**

1. παραδείγματα

2. απαρίθμηση εννοιών

3. ασύνδετα σχήματα

4. ερωτήσεις

5. παρενθετικές προτάσεις

6. επεξηγήσεις

7. συγκρίσεις

8. αναλογίες

9. κάθε είδους κριτική ή σχολιασμός ή αξιολόγηση του αρχικού κειμένου

10. υπερβολικές γενικεύσεις και αφαιρέσεις

11. ποιητικός, μεταφορικός λόγος,

12. αʹ πληθυντικό πρόσωπο

13. ρήματα «μιλάει», «λέει».